**Bosna i Hercegovina**

**Federacija Bosne i Hercegovine**

**FEDERALNO MINISTARSTVO**

**OKOLIŠA I TURIZMA**

**Bosnia and Herzegovina**

**Federation of Bosnia and Herzegovina**

**FBiH MINISTRY OF**

**ENVIRONMENT AND TOURISM**

Broj: UPI 05/1-02-19- 4-75/23

Sarajevo, 08.05. 2023. godine

Federalno ministarstvo okoliša i turizma rješavajući po zahtjevu operatora ADRIATIC METALS BH d.o.o. sa sjedištem na adresi Tisovci bb Vareš, za prethodnu procjenu uticaja na okoliš, na osnovu čl. 65. i 71. Zakona o zaštiti okoliša („Službene novine Federacije BiH“, broj 15/21) člana 7. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21, 33/22), a u skladu sa članom 200. Zakona o upravnom postupku Federacije Bosne i Hercegovine (¨Službene novine Federacije BiH¨, broj: 02/98 i 48/99), *d o n o s i:*

**RJEŠENJE**

**o prethodnoj procjeni utjecaja na okoliš**

**1**. U skladu sa provedenom procedurom prethodne procjene utjecaja na okoliš utvrđuje se da nije potrebno dalje provođenje procjene uticaja na okoliš za projekat trajnog odlaganja neopasnog otpada iz iskopa na lokaciji “Crvene stijene“, područje općine Vareš, po zahtjevu operatora **ADRIATIC METALS BH d.o.o.**

**2.** Provođenje procjene utjecaja na okoliš izradom Studije utjecaja na okoliš nije potrebno iz sljedećih razloga:

* navedena aktivnost se ne nalazi u Prilogu I Uredbe o projektima za koja je obavezna procjena utjecaja na okoliš i projektima za koje se odlučuje o potrebi procjene utjecaja na okoliš („Službene novine Federacije BiH“ broj: 51/21, 33/22 i 104/22), planirani obim odlaganja materijala iz iskopa je do 100 t/dan.
* lokacija planinranog odlagališta otpadnog materijala iz iskopa „Crvene stijene“ nije prostorno vezana za lokacije postojećih ili odobrenih projekata niti za lokacije nastanka ovog meterijala, te nema kumulativnog uticaja sa već postojećim ili odobrenim projektima projektima.

**3.** U slučaju promjene u radu investitor je dužan u vezi sa istim obratiti se Federalnom ministarstvu okoliša i turizma.

**4. Opis lokacije i projekta**

**a) Opis lokacije**

Lokacija odlagališta „Crvene stijene“ se nalazi na parcelama označenim kao k.č. 1798, 1799/1, 1799/2, 1799/4, 1797/2, 1800/1, 1800/2, 1800/3, 1800/4, 1800/5, K.O. Borovica, područje općine Vareš, koje su u privatnom vlasništvu i predmet su zakupa, a njihova ukupna površina iznosi 36.535 m2. Isto tako, lokacija planiranog odlagališta obuhvata/ uključuje i dio parcele k.č. 1797/1, K.O. Borovica, zvane Kruščić, površine 1134,5m2, koja je državna svojina i vodi se na D.S.IK “Krivaja - Šumarstvo Ribnica“.

Za pravo korištenje šumskog zemljišta za potrebe odlaganja materijala iz iskopa nadležno je JP „ŠPD Ze-do kantona“ d.o.o. Zavidovići i Federalnog ministarstvo poljoprivrede, vodoprivrede i šumarstva. Ukupna površina lokacije planiranog odlagališta otpadnog materijala iz iskopa „Crvene stijene“ iznosi 37.670,50 m2 (3,77 ha).

Pregledom ove lokacije i dostupne prostorno-planske dokumentacije procijenjeno je da nema smetnji za formiranje odlagališta materijala iz iskopa sa prostornog, tehnološkog i ekološkog stanovišta. Ova lokacija se nalazi u neposrednoj blizini teretne ceste za transport rude i drugih materijala Rupice - Tisovci, u blizini lokacije rudnika Rupice i izvan naseljenih zaštićenih područja.

Isto tako, lokacija planiranog odlagališta se nalazi izvan zona sanitarne zaštite vodozahvata Bukovica, što je konstatovano analizom podataka i situacija datih u Odluci o zaštiti izvorišta vode za piće za grad Kakanj sa rijeke Bukovice - vodozahvat Bukovica („Službene novine Zeničko-dobojskog kantona“, broj 12/10).

Ova lokacija, odnosno parcele se nalaze izvan vanjske granice III zone zaštite vodozahvata Bukovica od koje je udaljena cca. 300 m, što je konstatovano terenskim nadzorom i analizom Odluke o zaštiti izvorišta vode za piće za grad Kakanj sa rijeke Bukovice -vodozahvat Bukovica („Službene novine Zeničko-dobojskog kantona“, broj: 12/10). Prema prostornom položaju i prirodnim (biodiverzitetskim) karakteristikama ova lokacija je prihvatljiva, pod uvjetom da se poduzmu sve planirane mjere za njeno uređenje i zaštitu okoliša, uključujući i mjere zaštite Borovičkog potoka.

**b)** **Opis projekta**

Osnovne karakteristike planiranog odlagališta otpadnog materijala iz iskopa „Crvene stijene“ su sljedeće:

* Dužina odlagališta je 440 m i počinje od stacionaže 0+000,000(P1) do stacionaže 0+440,000 (P23);
* Ukupna površina lokacije za odlagalište iznosi: 37.670,50 m2;
* Kapacitet odlagališta je cca. 300.000 m3 ili 600.000 tona (37.670,50 m2 x 8 m visine deponovanog materiala = 300.000 m3);
* Planirani dnevni kapacitet odlaganja materijala iz iskopa je do 100 t/dan (50 m3/dan);
* Odlaganje i valjanje/sabijanje materijala u slojevima 0,5 m;
* Kosine deponovanog materijala izvedene sa nagibom 1:1.5;
* Uzdužni profil - max nagib 7,86%;
* Poprečni profili - max nagib 2% o okrenuti su na prema kanalici za odvodnju;
* Odvodnja sa odlagališta je rješena betonska kanalicom sa desne strane odlagališta širine b=0,80 m koja prati poprečne i uzdužn padove odlagališta;
* Zaštita odlagališta od uticaja oborniskih voda je riješena obodnim kanalima;
* Humuziranje kosina deponovanog materijala min 0,2 m;
* Vrsta materijala koji je planiran da se odlaže je: koherentni material iz iskopa teretne ceste i jame za podzemnu eksploataciju neželjezne rude - materijal kategorije III i IV po smjernicama FBiH. U principu to su dominantno stijene (laporci, laporoviti krečnjaci, krečnjaci, pješčari i breče), glina, humus i mješavina komada stijena sa humusom ili glinom iz kategorije 17 05 04 i 17 05 06;
* Pristup lokaciji odlagališta je moguć postojećim šumskim putem, koji je korišten za pristup na parcele, sa teretne ceste Rupice - Tisovci.

**5. Mjere zaštite okoliša**

Veličina i prostorni obuhvat geografskog područja na koje bi projekat mogao uticati je vezana za prostorni položaj lokacije, prirodu projekta primjenjenu tehnologiju, vrstu i intenzitet radnih aktivnosti i primjenjene mjere za sprečavanje i smanjivanja emisija i negativnih uticaja na okoliš.

Planirane projektne aktivnosti su vezane za produkciju i emisiju prašine, izduvnih plinova i buke iz radnih mašina, i ispuštanje procjednih voda iz odlagališta i incidentna ispuštanja ulja i goriva iz mehanizacije i kamiona. Sve ove emisije su po vrsti, intenzitetu i potencijalnom uticaju na okoliš takve da se ne očekuju značajniji uticaji na okoliš pod uvjetom implementiranja predviđenih projektnih rješenja izgradnje odlagališta sa posebnim naglaskom na izgradnju adekvatne geobarijere, drenažnog sistema i taložnice kao i pod uvjetom provođenja svih planiranih mjera upravljanja zaštitom okoliša u skladu sa procedurama u okviru sistema upravljanja zaštitom okoliša.

U fazi izgradnje/uređenja odlagališta uticaji na okoliš su prema veličini i prostornom obuhvatu mali do umjereni/srednjij i mogu se očekivati samo unutar lokacije odlagališta, pristupnog puta i u neposrednoj okolini.

U operativnoj fazi, fazi odlaganja materijala iz iskopa, uticaji po intenzitetu i prostornom obuhvatu se procjenjuju kao mali do umjereni/srednji zbog nekontrolisanog uticaja na površinske vode koje otiču u pritoke Borovičkog potoka. Zbog toga je potrebno poduzeti i provesti sve planirane mjere u skladu sa projektom izgradnje odlagališta i procedurama upravljanja zaštitom okoliša investitora u cilju sprečavanja/izbjegavanja i minimiziranja emisija u vode kao i negativnih uticaja na hidrološke i ekološke uvjete voda.

Uticaji emisija i radnih aktivnosti na okoliš se prema porijeklu i vrsti se procjenjuju kako slijedi:

* uticaj na kvalitet ambijentalnog zraka se mogu očekivati dominantno unutar lokacije i u uskoj zoni oko lokacije na udaljenosti do cca. 50 m od granica odlagališta u najnepovoljnijim meteorološkim uvjetima;
* uticaji na površinske vode se mogu očekivati na najbližu pritoku Borovičkog potoka i Borovički potok, koji čini desnu pritoku rijeke Bukovice, ali ne očekuju se uticaji na podzemno vodno tijelo;
* uticaji na tlo su dominantni u okviru lokacije jer će projekat uzrokovati potpunu devastaciju tla odnosno zemljišta, zbog izgradnje i korištenja odlagališta i mogući su samo južnoj strani lokaciji u zoni do cca. 50 m u incidentnim slučajevima zbog obrušavanja materijala i curenja procjednih voda a ne očekuju se na tlo, odnosno zemljište izvan sjeverne, istočne i zapadne granice lokacije;
* uticaji buke sa prostora odlagališta su mogući samo na divljač u zoni do cca. 300 m od granica odlagališta zbog rada mehanizacije i kamiona;
* uticaji na vegetaciju su mogući u zoni do cca. 20-30 m od granica odlagališta zbog taloženja prašine emitovane sa prostora odlagališta u najnepovoljnijim meteorološkim uvjetima.
* Drugi potencijalni uticaji izgradnje i korištenja odlagališta nisu identifikovani.
* Zbog indentifikovanih potencijalnih uticaja izgradnje i korištena odlagališta „Crvene stijene“ na okoliš, bez obzira na procjenjeni mali do umjereni/srednji uticaj, potrebno je poduzeti i implementirati sve mjere planirane u ovom dokumentu i projektu za izgradnju odlagališta, uključujući i mjere definisane vlastitim procedurama kao i mjere redovnog nadzora.

**5.1. Mjere za sprečavanje, ublažavanje i minimiziranje negativnih uticaja na okoliš u fazi građenja i pripreme odlagališta „Crvene stijene“:**

U svrhu izgradnje i formiranja odlagališta materijala iz iskopa na lokaciji „Crvene stijene“ projektom je planirano primjeniti i provesti minimalno sljedeće mjere i aktivnosti:

1. Izvršiti sječu i uklanjanje visokog i niskog rastinja i čiščenje terena na lokaciji planiranog odlagališta površine 37.670,50 m2;
2. Sječu stabala i uklanjanje vegetacije ograničiti na prostor lokacije odlagališta i pristupnog puta, te izbjeći sječu svakog stabla koje ne ometa realizaciju projekta;
3. Pripremiti podlogu odlagališta uklanjanjem površinskog sloja humus/ zemljišta debljine 20 cm i odložiti ga na prikladnoj lokacji u svrhu korištenja za prekrivku u fazi sanacije i rekultivacije odlagališta;
4. Sav upotrebljiv otpadni materijal (humus, kamenje, otpad od drveta i sl.) treba iskoristiti za uređenje lokacije ili druge potrebe ili ga odložiti sa iskopanim i odloženim humusom u svrhu iskorištavanja za sanaciju i rekultivaciju odlagališta nakon prestanka korištenja;
5. Urediti teren na prostoru planirane lokacije za odlaganje materijala na takav način da bude stabilan i da odlagalište ne uzrokuje klizište i odrone materijala;
6. Izraditi geobarijeru od slabo vodopropusnog materijala (npr. gline) i izvršiti humuziranje kosina odlagališta prema projektnom rješenju;
7. Izraditi obodnu betonsku kanalicu sa desne strane odlagališta za odvodnju oborinske vode dužine minimalno 440 m;
8. Na najnižem terenu ispod odlagališta izgraditi/formirati taložnik odgovarajuće zapremine za prihvat procjednih voda iz odlagališta a dno taložnika izvesti sa slojem nereaktivnog materijala u svrhu njihovog izbistravanja, neutralizacije pH te zaštite zemljišta i voda;
9. Ograničiti ili ograditi prostor lokacije odlagališta u cilju sprečavanja kretanja vozila izvan ograničenog prostora i uticaja na okolni prostor, sa naglaskom na sprečavanje uticaja na okolnu vegetaciju;
10. Sve radove treba prostorno ograničiti i izvoditi unutar planirane lokacije u cilju sprečavanja dodatne degradacije zemljišta i devastacije rubne šumske vegetacije;
11. Obavezno poduzimati mjere za sprečavanje rasipanja materijala izvan odlagališta i razvijanja prašine (sprečavanjem pretovaranja kamiona, umjerenim prskanjem materijala, čišćenjem eventualno rasutog materijala izvan odlagališta i premeštanjem na odlagalište);
12. U sušnom, sunčanom i vjetrovitom periodu vršiti prskanje svih manipulativnih površina na lokaciji planiranog odlagališta umjerenom količinom vode u cilju sprečavanja/ ublažavanja nekontrolisane emisije prašine i njenog uticaja na kvalitet zraka i vegetaciju;
13. Prilikom izvođenja projektnih aktivnosti na lokaciji odlagališta treba obavezno poduzimati mjere zaštite okoliša sa naglaskom na zaštitu drveća na rubnim dijelovima lokacije te krupne i sitne divljači;
14. Pranje, parkiranje i održavanje mehanizacije i kamiona na lokaciji planiranog odlagališta „Crvene stijene“ nije dozvoljeno zbog nepostojanja uvjeta za ove aktivnosti i mogućeg ugrožavanja okoliša
15. Obezbijediti redovno kvalitetno održavanje mehanizacije u cilju sprečavanja/preveniranja nekontrolisanog rasipanja i curenja ulja i goriva i onečišćenja zemljišta i oborinske vode;
16. Utakanje goriva u buldozer i/ili bager vršiti pod strogo kontrolisanim uslovima uz primjenu prikladnih sredstava (plastično ili limeno korito, fleksibilno crijevo i sl.) i poduzimanje mjera za sprečavanje nekontrolisanog rasipanja goriva po terenu, a eventualno rasuto gorivo ili ulje odmah pokupiti sa površinskim slojem zemljišta i zbrinuti kao opasni otpad;
17. Na lokaciji planiranog odlagališta nije dozvoljeno skladištenje i držanje goriva i ulja i sličnih materijala koji mogu ugroziti kvalitet okoliša zbog ne postojanja uvjeta za njihovo držanje i skladištenje;
18. Pristupni put od teretne ceste do odlagališta treba konstruktivno urediti u svrhu optimalnog korištenja u periodu odlaganja materijala na odlagalište „Crvene stijene“;
19. Sve aktivnosti na lokaciji odlagališta obavezno treba uskladiti sa mjerama zaštite sanitarnih zona Borovičkog potoka, uključujući poduzimanje i provođenje mjera za sprečavanje onečišćenja oborinskih vode i njihovog oticanja na područje zona zaštite Borovičkog potoka, kao i bilo kakvog odlaganja materijala unutar zona zaštite ovog potoka i njegovih pritoka;
20. U slučaju pojave opasnog otpada (od zamjene hidrauličnog i motornog ulja u buldozeru i/ili bageru te eventualne zamjene filtera za ulje i sl.), sav nastali opasni otpad treba isti dan uklonuti sa lokacije planiranog odlagališta i odložiti ga u skladište opasnog otpada na lokaciji Rupice te zbrinuti u skladu sa Planom upravljanja otpadom i opasnim otpadom;
21. Vršiti nadzor i kontrol poduzimanja i provođenja mjera zaštite okoliša u skladu sa planom mjera zaštite okoliša u fazi građenja odlagališta kao i mjerama iz ESIA-e od strane imenovanih odgovornih lica, o čemu treba voditi zapise o nalazima provedenog nadzora prema ček-listi;

**5.2. Mjere za sprečavanje, ublažavanje i minimiziranje negativnih uticaja na okoliš u operativnoj fazi odlagališta „Crvene stijene“:**

1. Vršiti upravljanje odlagalištem u skladu sa Projektom za odlaganje materijala iz iskopa na lokaciji „Crvene stijene“ i mjerama iz planiranim mjerama za sprečavanje i ublažavanje uticaja na okoliš u cilju izbjegavanja i minimiziranja negativnih uticaja na okoliš;
2. Na odlagalište „Crvene stijene“ mogu se odlagati isključivo kategorije neopasnog otpada iz iskopa (zemlja i kamenje iz kategorije 17 05 04 i 17 05 06) zbog namjene ovog odlagališta i projektovanih uvjeta za odlaganje navedenih kategorija otpada;
3. Otpadni materijal iz iskopa odlagati prema utvrđenom prostornom rasporedu vrsta otpadnog materijala (odvojena odlaganje zemlje od kamenja) sa planskim operacijama valjanja/sabijanja čime se obezbjeđuje mogućnost za ponovno iskorištavanje materijala;
4. Vršiti redovno održavanje stabilnosti kosina i etaža odlagališta te obodne betonske kanalice za odvodnju oborinske vode i taložnice procjednih voda u cilju izbjegavanja i minimiziranja uticaja na okoliš;
5. Ograničiti izvođenje aktivnosti unutar prostora lokacije odlagališta u cilju sprečavanja kretanja vozila izvan ograničenog prostora i uticaja na okolni prostor, sa naglaskom na sprečavanje degradacije zemljišta i oštećenja vegetacije;
6. Obavezno poduzimati mjere za sprečavanje rasipanja materijala prilikom transporta na odlagalište i izvan odlagališta sprečavanjem pretovaranja kamiona i čišćenje eventualno rasutog materijala duž puta i izvan odlagališta i njegovo premeštanje na odlagalište;

**5.3. Mjere za sprečavanje, ublažavanje i minimiziranje negativnih uticaja na okoliš nakon prestanka korištenja odlagališta „Crvene stijene“:**

1. Izvršiti tehničku i biološku rekultivaciju odlagališta „Crvene stijene“ provođenjem sljedećih mjera i aktivnosti:
* izvršiti thničko uređenje odlagališta u smislu osiguranja njegove stabilnosti kao i stabilnosti kosina na način da se prevenira klizanje i odrno materijala;
* nivelisanje i oblikovanje odloženog materijala u skladu sa projektnim rješenjem uklapanjem u okolnu morfologiju terena i krajolika;
* izvršiti nanošenje humusnog sloja na dijelu prostora odlagališta u na kojem je odloženo kamenje korištenjem otkrivke i humusnog materijala od iskopa u fazi izgradnje odlagališta i po potrebi dopremom humusa izvan lokacije u skladu sa projektom u cilju obezbjeđenja uvjeta za biološku rekultivaciju;
* izvršiti biološku rekultivaciju odlagališta u skladu sa projektom;
* očistiti i urediti cijeli teren na lokaciji i dovesti ga u uredno tanje u cilju uklapanja u prirodni ambijent krajolika;
1. Izraditi i održavati obodne kanale za odvodnju oborinskih voda i sprečavanje njihovog uticaja na odlagalište;

Vršiti redovan periodični nadzora i kontrolu saniranog i rekultiviranog odlagališta radi utvrđivanja eventualnih promjena i poduzimanja potrebnih dodatnih sanacionih mjera i stabilizacije odlagališta od strane odgovornih lica, o čemu treba voditi zapise o nalazima provedenog nadzora prema ček-listi.

**6.** Ovo Rješenje prestaje da važi ukoliko se promjene uvjeti rada u skladu sa kojima je izdano.

**Obrazloženje**

Podnositelj zahtjeva ADRIATIC METALS BH d.o.o., obratio se dana 03.03.2023. godine Federalnom ministarstvu okoliša i turizma sa zahtjevom za prethodnu procjenu utjecaja na okoliš za projekat trajnog odlaganja neopasnog otpada iz iskopa na lokaciji “Crvene stijene“, na parcelama označenim kao k.č. 1798, 1799/1, 1799/2, 1799/4, 1797/2, 1800/1, 1800/2, 1800/3, 1800/4, 1800/5, K.O. Borovica, područje općine Vareš, i dio parcele k.č. 1797/1, K.O. Borovica, zvane Kruščić, površine 1134,5m2.

Pravni osnov za vođenje postupka prethodne procjene uticaja na okoliš su odredbe člana 65. i 71. Zakona o zaštiti okoliša („Službene novine Federacije BiH“, broj 15/21) člana 7. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21, 33/22), poglavlje 11. Ostali projekti.

Nakon uvida u dostavljeni zahtjev i priloženu dokumentaciju, utvrđeno je da je podnositelj Zahtjeva dostavio:

* Zahtjev za prethodnu procjenu utjecaja na okoliš u formi obrasca iz Priloga III. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21 i 33/22) izrađen od straneTQM iz Lukavca, februar 2023 godine
* Nacrt projekta (Idejni projekat odlagališta „Crvene stijene“);
* Izvod iz prostorno-planskog akta;
* Dokaz o vlasništvu nad zemljištem i/ili objektom (ZK izvadci i kopije katastarskog plana) - Ugovori o zakupu zemljišta;
* Netehnički rezime informacija iz tačaka A., B. i C. ovog priloga;
* Informacije o mogućim teškoćama podnosioc zahtjeva pri prikupljanju podataka;
* Referetni popis u kojem se navode izvori korišteni za opise i procjene uključene u zahtjev za prethodnu procjenu uticaja na okoliš;
* Izjava o istinitosti, tačnosti i potpunosti podataka sadržanih u zahtjevu (Prilog V.).

Razmatrajući podneseni zahtjev i uvidom u priloženu dokumentaciju, utvrđeno je da je zahtjev podnešen na propisanom obrascu iz Priloga III. Uredbe o projektima za koje je obavezna procjena uticaja na okoliš i projektima za koje se odlučuje o potrebi procjene uticaja na okoliš („Službene novine Federacije BiH“ broj 51/21) i da sadrži sve potrebne elemente propisane članom 69. stav (2) Zakona o zaštiti okoliša („Službene novine Federacije BiH“, broj 15/21). Kako u skladu sa članom 40. i 70. Zakona o zaštiti okoliša („Službene novine Federacije BiH“, broj 15/21), nadležno ministarstvo treba da osigura učešće javnosti u postupcima prethodne procjene uticaja na okoliš, dokumentaciju smo radi upoznavanja sa namjeravanim zahvatom i davanja primjedbi i sugestija, dana 24.03.2023 godine, dostavili zainteresiranim subjektima:

- Federalnom ministarstvu kulture i sporta - Zavod za zaštitu spomenika,

- Federalnom ministarstvu zdravstva,

- Ministarstvo za prostorno uređenje, promet i komunikacije i zaštitu okoline u ZDK,

- Općini Vareš – Služba za opće poslove (NVO, MZ).

Pored toga, navedenim subjektima i svoj drugoj zainteresiranoj javnosti osiguran je besplatan uvid u dokumentaciju priloženu uz taj zahtjev postavljanjem zahtjeva na web stranicu Federalnog ministarstva okoliša i turizma, dana 22.03.2023. U tom cilju osigurano je da navedeni subjekti dostave svoja mišljenja ministarstvu u roku od 30 (trideset) dana od dana objavljivanja na web stranici.

U zakonskom roku od 30 dana, 17.04. 2023. godine zaprimljeno je mišljenje od strane općine Vareš kojim nas obavještavaju da sa aspekta Prostornog plana i Odluke o provođenju Prostornog plana nema smetnji za ovu lokaciju otpadnog materijala iz izkopa, te nema primjedbi i sugestija na Zahtjev za PPUO.

Elvedin Šabanović dostavio je primjedbe na Zahtjev za prethodnu procjenu utjecaja na okoliš za odlagalište otpadnog materijala iz iskopa na lokaciji “Crvene stijene”.

NGG Park prirode Trstionica i Boriva dostavila je Prigovor na Zahtjev za prethodnu procjenu utjecaja na okoliš za odlagalište otpadnog materijala iz iskopa na lokaciji “Crvene stijene”, te je odgovoreno na svaki prigovor.

Na mišljenje i primjedbe zaprimljene 19.04.2023.godine od strane 50 građana, sa istim tekstom, odgovoreno 08.05.2023.godine.

Uključivanjem javnosti i zainteresirane javnosti, na osnovu primjedbi i komentara koji su dostavljeni u zakonskom roku, a sadržani su u ovom Rješenju, konstatovano je da tokom rada neće biti značajnih uticaja na okoliš i zdravlje ljudi, a mjere zaštite okoliša tokom eksploatacije sadržane su u tački 5. dispozitiva ovog Rješenja.

Polazeći od izloženog činjeničnog stanja i izvršene ocjene izvedenih dokaza, a na osnovu člana 71. Zakona i člana 7. stav (1) tačka a) Uredbe, riješeno je kao u dispozitivu.

**Uputa o pravnom lijeku:** Ovo rješenje je konačno u upravnom postupku i protiv njega nije dopuštena žalba, ali se može pokrenuti upravni spor tužbom pred Kantonalnim sudom u Sarajevu u roku od 30 dana od dana prijema ovog rješenja. Tužba se podnosi u dva istovjetna primjerka i sudu se dostavlja neposredno ili mu se šalje preporučeno poštom. Uz tužbu se prilaže ovo rješenje u originalu ili prepisu.

 **M I N I S T R I C A**

 **dr. sc. Nasiha Pozder**

**Dostaviti:**

- ADRIATIC METALS BH d.o.o.

Tisovci bb

Vareš

- Općina VAREŠ

Služba za opće poslove (NVO, MZ)

VAREŠ

- Ministarstvo za prostorno uređenje, promet i komunikacije i zaštitu okoline

Ul. Kučukovići 2

72000 Zenica

- Federalno ministarstvo kulture i sporta, Zavod za zaštitu spomenika

Obala Maka Dizdara 2, 71000 Sarajevo

 - Federalno ministarstvo zdravstva

 Titova 9, 71000 Sarajevo

- Federalna uprava za inspekcijske poslove,

 Fehima ef. Čurčića 6, 71 000 Sarajevo)

- Sektor za okolišne dozvole

- arhiva

akt uradila : Mirjana Kovač

akt pregledao: Stjepan Matić